Sant Chusep de Calasanz

Chusep de Calasanz y Gastón (Peralta de la Sal, 11 de setiembre de 1557 - Roma, 25 d'agosto de 1648), tamién conoixito como sant Chusep de Calasanz, Calasanz u por o suyo nombre relichioso Chusep d'a Mai de Dios (en latín Josephus a Matre Dei), estió o fundador d'a orden relichiosa d'os Escolapios.

 Biografía 
Chusep de Calasanz ye naixito de Peralta de la Sal. Estió o mas choven d'os siet fillos de Pedro Calasanz, que yera ferrero y plegó a estar o churau mayor d'o lugar, y María Gastón, qui li dioron una buena educación en casa suya y en a escuela de Peralta. Con diez anyos marchó interno a Estadilla ta estudiar Humanidaz. Dimpués estudió Filosofía y Dreito en a Universidat de Leida, en aquels tiempos a mas important d'a Corona d'Aragón, an que i acudiban estudiants aragoneses, catalans y valencianos que s'agrupaban en nacions. Fue nombrau por os estudiants aragoneses como prior d'a nación aragonesa. En Leida aconsiguió o títol de Doctor en Dreito, y dimpués estudió con honors Teolochía en as universidaz de Valencia, Alcalá de Henares y unatra vegada en Leida, an que obtenió o Doctorato en Teolochía.

Dimpués que morioron su mai y o suyo unico chermano, su pai querió que Chusep casase y continase a casa y familia. Pero una malotía en 1582 fizo veyer a Chusep as tres pedretas y su pai li permitió seguir a suya vocación relichiosa. Cuan se recuperó fue ordenato sacerdote o 17 d'aviento de 1583 por Hugo Ambrosio de Moncada, bispe d'Urchel.

Chusep prencipió os suyos treballos como mosen en a diocesi d'Albarracín, an que o bispe Gaspar Juan de la Figuera li nombró o suyo teologo y confesor, examinador d'o sinodo y precurador, y cuan o bispe fue tresladato ta la diocesi de Leida o suyo teologo li siguió ta la suya nueva diocesi. En 1585 bi estió en as Corz de Monzón.

En 1586 de la Figuera fue ninviato como vesitador apostolical ta la badía de Montserrat y Chusep l'acompanyó como secretario. O bispe morió a l'otro anyo y Chusep marchó, pero i tornó cuan li'n requirioron. En ixe tiempo morió o suyo pai. Alavez fue nombrato por o Bispe d'Urchel ta estar o vicario cheneral d'o distrito de Tremp.

En 1592 embarcó cara ta Roma con l'afán de poder medrar mas rapedament en a hierarquía eclesiastica, ganando una canonchía. Pero Calasanz vivió en Roma a resta d'a suya vida. Anyos dimpués escribió aragonés de nación, romano de sentimiento y costumbres. En plegar ta Roma trobó un protector, o Cardenal Marcoantonio Colonna, qui lo trigó como teologo y como mayestro ta su sobrino.

En Roma podió veyer a miseria material y moral en que viviba a chent común d'a ciudat, en especial os mesaches que viviban en as carreras, en o barrio d'o Trastevere, muitos d'els popiellos, y que no teneban garra instrucción. Astí Calasanz principia a cambiar as suyas prioridaz vitals, y cuan a la fin l'ufrioron una deseyata canonchía en Sevilla, respondió "En Roma he trobato a maniera finitiva de servir a Dios, fendo o bien a os ninos pobres, y no los deixaré por garra cosa".

Calasanz s'achunta a una confrairía de doctrina cristiana que reculliba mocez y mocetas d'as carreras y los levaban ta la escuela, pero os mayestros, que yera mal pagatos, refusoron esta faina adicional sin cobrar mas diners.

O pastor d'a parroquia de Santa Dorotea, Antonio Brendani, li ufrió dos cambras y aduya en l'amostranza ta fer una escuela ta istos mocez. Cuan atros dos mosens li prometioron aduya, Chusep de Calasanz ubrió en Noviembre de 1597 a primer escuela publica gratuita d'Europa.

O Papa Climent VIII li concedió una aduya anyal y muitos atros tamién fizon donacions, y en poco tiempo a escuela de Chusep de Calasanz ya teneba a o suyo cargo bella milenta d'escolanos. En 1602 logó una casa en Santa landrea della Valle, y principió una vida comunitaria con os suyos asistents, o que lebó ta o establimiento d'a Orden d'as Escuelas Pías u Escolapios.

A suya nueva institución atrayó muita invidia y oposición enta el y a suya obra. En 1612 a escuela se tresladó ta un palacio chunto a Sant Pantaleone.  O 15 de setiembre de 1616 establió un nuevo colechio y comunidat escolapia en Frascati. En San Pantaleone, Chusep pasó a resta d'a suya vida. Morió en Roma o 25 d'agosto de 1648.

 Veneración 
O suyo cuerpo ye apedecato en San Pantaleone. Calasanz fue beatificato o 7 d'agosto de 1748. Fue canonizato por o papa Climent XIII o 16 de chulio de 1767. A suya fiesta liturchica ye o 25 d'agosto.

*